คลังถอยใช้มาตรา44แก้ปัญหาหนี้นอกระบบ
คลังยกเลิกเสนอนายกฯ ใช้มาตรา 44 คุมหนี้นอกระบบ หันเพิ่มโทษอาญาเจ้าหนี้โหดแทน
25 ส.ค. 2559

คลังยกเลิกเสนอนายกฯ ใช้มาตรา 44 คุมหนี้นอกระบบ หันเพิ่มโทษอาญาเจ้าหนี้โหดแทน
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า กระทรวงการคลังอยู่ระหว่างปรับแก้ไขแพ็กเกจแก้หนี้นอกระบบ ที่เดิมจะเสนอให้ พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) ใช้อำนาจมาตรา 44 เพิ่มโทษอาญาจำคุก กับเจ้าหนี้ที่ปล่อยกู้คิดอัตราดอกเบี้ยเกิน 15% จากปัจจุบันมีโทษแค่คดีแพ่งหรือโทษปรับเท่านั้น
ทั้งนี้ ขณะนี้มีกฎหมายห้ามเรียกดอกเบี้ยเกินอัตราที่กำหนด โดยเพิ่มโทษอาญาจำคุก ใกล้จะเสนอเข้าสภานิติบัญญัติแห่งชาติ (สนช.) พิจารณาแล้ว จึงไม่จำเป็นต้องเสนอให้นายกรัฐมนตรีใช้มาตรา 44 ในการดำเนินการอีก
สำหรับแพ็กเกจแก้หนี้นอกระบบที่จะเสนอให้คณะรัฐมนตรี (ครม.) เห็นชอบหลังจากมีการแก้ไขเสร็จแล้ว จะมีการให้เจ้าหนี้ปล่อยสินเชื่อฉุกเฉินเพื่อรายย่อย หรือพิโคไฟแนนซ์ คิดอัตราดอกเบี้ย 36% ต่อปีด้วย ซึ่งจะเปิดโอกาสให้เจ้าหนี้นอกระบบลงทะเบียนผ่านการจดทะเบียนเป็นพิโคไฟแนนซ์ เบื้องต้นปล่อยกู้ไม่เกิน 5 หมื่นบาท มีทุนจดทะเบียนต่ำประมาณ 3-5 ล้านบาทเท่านั้น รวมถึงจะมีแบงก์รัฐที่เกี่ยวข้องมาร่วมแก้ไข เช่น ธนาคารออมสินและธนาคารเพื่อการเกษตรและสหกรณ์การเกษตร (ธ.ก.ส.) โดยจะมีการออกผลิตภัณฑ์สินเชื่อดอกเบี้ยต่ำให้กับลูกหนี้ จะได้ไม่ต้องกู้หนี้นอกระบบอีก